Alexandra Kusá

Mgr. Alexandra Kusá PhD. (* 1973, Bratislava) je slovenská historička umenia a kurátorka, špecializujúca sa na súčasné umenie a umenie 50. rokov. V rokoch 20102024 bola generálnou riaditeľkou Slovenskej národnej galérie.

 Životopis 
Narodila sa v Bratislave v rodine architektov Martina Kusého (* 1948) a Alexandry Kusej. Jej starý otec Martin Kusý (* 1916 – † 1989) bol tiež architekt, rovnako ako brat Martin a sestra Mária.

V roku 2000 absolvovala magisterské štúdium vedy o výtvarnom umení na Filozofickej fakulte Univerzity Komenského v Bratislave (FiF UK), v roku 2005 tu potom získala titul PhD. v odbore teória a dejiny výtvarných umení.Alexandra Kusá. In:  Venuje sa „umeniu a architektúre 20. storočia, okrem aktuálneho umenia je jej historickou špecializáciou predovšetkým tzv. sorela – umenie a kultúra ‚stalinských‘ 50. rokov 20. storočia, umenie v rôznych politických kontextoch, ako aj súčasné umenie s dôrazom na kurátorské projekty a vzťahy medzi architektonickým priestorom a vystavovaním.“

Ešte počas štúdia pripravila spolu s Petrou Hanákovou štvrtú výročnú výstavu Sorosovho centra súčasného umenia Slovensko (SCCA) s názvom 60/90 (1997) a expozíciu Slovak art for free pre slovenský pavilón na Bienále umenia v Benátkach (1999), kde si návštevníci mohli nechať vytetovať dielo od slovenských umelcov na telo.

Do začiatku pandémie COVIDu vyučovala na Katedre dejín výtvarného umenia FiF UK. V rokoch 2008 až 2009 pracovala ako vedúca zbierok v Moravskej galérii Brno.

 Slovenská národná galéria 
V Slovenskej národnej galérii pracovala od roku 2000. V januári 2010 ju minister Marek Maďarič dočasne vymenoval za generálnu riaditeľku. Stalo sa tak po odchode Kataríny Bajcurovej z tohto postu. V máji 2010 vyhrala výberové konanie Kusá. „Presvedčila tým, že je pripravená riešiť situáciu SNG v tomto období, kedy sa očakáva, že pôjde do rekonštrukcie. Zároveň má pripravené aj postupné kroky v prípade, že by sa rekonštrukcia oddialila a galéria by musela fungovať v tej podobe, v ktorej je teraz,“ poznamenal vtedy člen výberovej komisie a riaditeľ sekcie kultúrneho dedičstva na ministerstve kultúry Pavol Šimunič.

Nová Slovenská národná galéria bola otvorená v decembri 2022, celkovo stála 79 miliónov eur a „je to najväčšia investícia do verejnej budovy v histórii Slovenska.“ Ocenená bola aj odborníkmi. Okrem iného „získala uznanie v súťaži CEZAAR a dostala sa medzi 40 vybraných stavieb z celej Európy, ktoré sa uchádzali o cenu Mies van der Rohe Award“.

Kusú 7. augusta 2024 odvolala ministerka kultúry Martina Šimkovičová (nominovaná SNS). Ministerstvo ako dôvod uviedlo „neakceptovateľný postup generálnej riaditeľky pri rekonštrukcii budovy SNG“. Ohľadne rekonštrukcie budovy Kusá povedala „Základná zmluva bola podpísaná v roku 2005. Týkala sa toho, aké projektové stupne sa budú ďalej zazmluvňovať. Ja som riaditeľka od roku 2010. Žiadne dodatky nad rámec tej zmluvy sa nikdy nepodpisovali. Skontroloval nás Úrad pre verejné obstarávanie aj nezávislé advokátske kancelárie. Mali sme mechanizmus, kto a ako to bude podpisovať. Vzťah s projektantom tam je, ale je to vzťah s projektantom a nie so zhotoviteľom, ako tvrdí pani ministerka. Dávali sme si na to pozor, lebo sme vedeli, že to môže zbytočne kontaminovať proces a výsledok. Ja naozaj neviem zvrátiť čas. Teraz to dokonca preveruje portál Aktuality. My sme nepodpisovali žiadny dodatok nad rámec základnej zmluvy.“ Deň pred odvolaním Kusej Šimkovičová odvolala Mateja Drličku z postu generálneho riaditeľa Slovenského národného divadla. Kusá odvolaného Drličku podporila. Text na jeho podporu uviedla SNG na svojom webe. Na miesto generálneho riaditeľa Šimkovičová vymenovala Antona Bittnera.

Po odvolaní z postu generálnej riaditeľky v SNG pôsobila ako senior kurátorka. V októbri 2024 po poslaneckom prieskume v SNG poslankyňa Zora Jaurová (PS) uviedla, že generálny riaditeľ Miloš Timko po dvoch týždňoch vo funkcii chce prepustiť troch z piatich senior kurátorov vrátane Kusej. V decembri 2024 Kusá prevzala výpoveď z tohto postu. Poverený generálny riaditeľ Jaroslav Niňaj Kusej ponúkol miesto „hlavnej účtovnícky, stolára či elektrikára“. V SNG mala skončiť k 31. marcu 2025.

 Referencie 

 Externé odkazy 
 Spravodajstvo týkajúce sa Alexandry Kusej na portáli agentúry SITA
 Alexandra Kusá zo SNG: Chcela som, aby po nás niečo zostalo vybudované. Je to taký malý zázrak – rozhovor v magazíne Forbes (2024)

Kategória:Osobnosti z Bratislavy
Kategória:Slovenskí kurátori
Kategória:Slovenskí historici umenia
Kategória:Slovenskí kultúrni manažéri
Kategória:Generálni riaditelia Slovenskej národnej galérie
Kategória:Vyučujúci na Filozofickej fakulte Univerzity Komenského v Bratislave
Kategória:Absolventi Filozofickej fakulty Univerzity Komenského v Bratislave